Uznesenie Súdneho dvora (desiata komora) z 21. marca 2013 (návrh na začatie prejudiciálneho konania, ktorý podal Tribunal Cível da Comarca do Porto – Portugalsko) – Maria Alice Pendão Lapa Costa Ferreira, Alexandra Pendão Lapa Ferreira/Companhia de Seguros Tranquilidade SA
(vec C-229/10)1
(Článok 99 rokovacieho poriadku – Poistenie občianskoprávnej zodpovednosti za škodu spôsobenú motorovými vozidlami – Smernice 72/166/EHS, 84/5/EHS a 90/232/EHS – Právo na náhradu škody z povinného poistenia občianskoprávnej zodpovednosti za škodu spôsobenú motorovými vozidlami – Občianskoprávna zodpovednosť poistenca – Podiel poškodeného na vzniku škody – Vylúčenie alebo obmedzenie práva na náhradu škody)
Jazyk konania: portugalčina
Vnútroštátny súd, ktorý podal návrh na začatie prejudiciálneho konania
Tribunal Cível da Comarca do Porto
Účastníci konania
Žalobkyne: Maria Alice Pendão Lapa Costa Ferreira, Alexandra Pendão Lapa Ferreira
Žalovaná: Companhia de Seguros Tranquilidade SA
Predmet veci
Návrh na začatie prejudiciálneho konania – Tribunal Judicial da Comarca do Porto – Výklad smernice Rady 72/166/EHS z 24. apríla 1972 o aproximácii právnych predpisov členských štátov týkajúcich sa poistenia zodpovednosti za škodu spôsobenú motorovými vozidlami a kontroly plnenia povinnosti poistenia tejto zodpovednosti (Ú. v. ES L 103, s. 1; Mim. vyd. 06/001, s. 10), druhej smernice Rady 84/5/EHS z 30. decembra 1983 o aproximácii právnych predpisov členských štátov týkajúcich sa poistenia zodpovednosti za škodu spôsobenú prevádzkou motorových vozidiel (Ú. v. ES L 8, s. 17; Mim. vyd. 06/007, s. 3), tretej smernice Rady 90/232/EHS zo 14. mája 1990 o aproximácii právnych predpisov členských štátov týkajúcich sa poistenia zodpovednosti za škodu spôsobenú prevádzkou motorových vozidiel (Ú. v. ES L 129, s. 33; Mim. vyd. 06/001, s. 249, najmä jej článku 1 a), smernice Európskeho parlamentu a Rady 2000/26/ES zo 16. mája 2000 o aproximácii právnych predpisov členských štátov týkajúcich sa poistenia zodpovednosti za škodu spôsobenú prevádzkou motorových vozidiel a o zmene a doplnení smerníc Rady č. 73/239/EHS a 88/357/EHS (Štvrtá smernica o poistení motorových vozidiel) (Ú. v. ES L 181, s. 65; Mim. vyd. 06/003, s. 331) a smernice Európskeho parlamentu a Rady 2005/14/ES z 11. mája 2005, ktorou sa menia a dopĺňajú smernice Rady 72/166/EHS, 84/5/EHS, 88/357/EHS a 90/232/EHS a smernica Európskeho parlamentu a Rady 2000/26/ES o poistení zodpovednosti za škodu spôsobenú prevádzkou motorových vozidiel (Ú. v. EÚ L 149, s. 14) – Vnútroštátne ustanovenie, ktoré vylučuje zodpovednosť za nebezpečenstvo spôsobené prevádzkou motorových vozidiel v prípade nehody, ak je jediným a výhradným zodpovedným chodec – obeť tejto nehody, a umožňuje znížiť alebo vylúčiť právo obete nehody na náhradu škody v prípade zavinenia oboch účastníkov, pokiaľ pochybenie poškodenej osoby prispelo k vzniku škody
Výrok
Smernica Rady 72/166/EHS z 24. apríla 1972 o aproximácii právnych predpisov členských štátov týkajúcich sa poistenia zodpovednosti za škodu spôsobenú motorovými vozidlami a kontroly plnenia povinnosti poistenia tejto zodpovednosti, druhá smernica Rady 84/5/EHS z 30. decembra 1983 o aproximácii právnych predpisov členských štátov týkajúcich sa poistenia zodpovednosti za škodu spôsobenú prevádzkou motorových vozidiel a tretia smernica Rady 90/232/EHS zo 14. mája 1990 o aproximácii právnych predpisov členských štátov týkajúcich sa poistenia zodpovednosti za škodu spôsobenú prevádzkou motorových vozidiel sa majú vykladať v tom zmysle, že nebránia vnútroštátnym ustanoveniam v oblasti práva občianskoprávnej zodpovednosti, ktoré umožňujú vylúčiť alebo obmedziť právo poškodeného žiadať náhradu škody z titulu poistenia občianskoprávnej zodpovednosti za škodu spôsobenú motorovým vozidlom, ktoré sa nehody zúčastnilo, na základe individuálneho posúdenia výlučného alebo čiastočného podielu poškodeného na jeho vlastnej škode.
____________
1 Ú. v. EÚ C 195, 17.7.2010.